Η απόφαση αποσκοπεί στη βελτίωση της διασυνοριακής συνεργασίας μεταξύ των αστυνομικών και δικαστικών αρχών των κρατών μελών της ΕΕ για την αποτελεσματικότερη καταπολέμηση της τρομοκρατίας και του διασυνοριακού εγκλήματος. Επικεντρώνεται ιδιαίτερα στις αυτοματοποιημένες ανταλλαγές πληροφοριών, αλλά και σε σοβαρά γεγονότα και την καταπολέμηση της τρομοκρατίας. Η απόφαση απορρέει από μια πολυμερή συνθήκη που υπογράφηκε το 2005 από το Βέλγιο, τη Γερμανία, την Ισπανία, τη Γαλλία, το Λουξεμβούργο, τις Κάτω Χώρες και την Αυστρία. Μετατράπηκε σε νομική πράξη που δεσμεύει όλα τα κράτη μέλη. Το Συμβούλιο της Ευρωπαϊκής Ένωσης στη συνέχεια υιοθέτησε την απόφαση Prüm και τους εκτελεστικούς κανόνες της. Η απόφαση καθορίζει κανόνες σχετικά με: την αυτοματοποιημένη πρόσβαση σε προφίλ DNA, δακτυλοσκοπικά δεδομένα* και ορισμένα εθνικά δεδομένα των αδειών κυκλοφορίας οχημάτων· την παροχή δεδομένων σχετικά με σημαντικά γεγονότα· την παροχή πληροφοριών για την πρόληψη τρομοκρατικών εγκλημάτων· άλλα μέτρα για την αναβάθμιση της διασυνοριακής αστυνομικής συνεργασίας. Δημιουργία εθνικών βάσεων δεδομένων και αυτοματοποιημένη πρόσβαση στα δεδομένα Τα κράτη μέλη πρέπει να δημιουργήσουν εθνικά αρχεία ανάλυσης DNA για τους σκοπούς διερεύνησης ποινικών αδικημάτων. Τα δεδομένα αναφοράς, που αποτελούνται από το μη κωδικοποιητικό τμήμα του DNA* και έναν αριθμό αναφοράς που δεν επιτρέπει την ταυτοποίηση ενός ατόμου, πρέπει να γίνονται διαθέσιμα σε άλλα κράτη μέλη για τη διεξαγωγή αυτοματοποιημένων αναζητήσεων*. Οι αναζητήσεις πραγματοποιούνται μέσω εθνικών σημείων επαφής συγκρίνοντας τα προφίλ DNA*, αλλά μόνο για μεμονωμένες περιπτώσεις και βάσει μιας διαδικασίας θετικής/αρνητικής απάντησης*. Τα κράτη μέλη πρέπει επίσης να διαθέτουν δεδομένα αναφοράς από τα εθνικά αυτόματα συστήματα αναγνώρισης δακτυλικών αποτυπωμάτων. Οι αναζητήσεις πραγματοποιούνται συγκρίνοντας δακτυλοσκοπικά δεδομένα και, όπως και με τις αναζητήσεις DNA, πραγματοποιούνται μόνο για μεμονωμένες περιπτώσεις και βάσει μιας διαδικασίας θετικής/αρνητικής απάντησης. Τα εθνικά σημεία επαφής πρέπει επίσης να έχουν πρόσβαση σε ορισμένα εθνικά δεδομένα σχετικά με τις άδειες κυκλοφορίας οχημάτων μέσω αυτοματοποιημένων διαδικτυακών αναζητήσεων. Παροχή δεδομένων σχετικά με σημαντικά γεγονότα Σε περίπτωση σημαντικών γεγονότων που αφορούν πάνω από ένα κράτος μέλος, οι ενδιαφερόμενες χώρες πρέπει να παρέχουν μεταξύ τους μη προσωπικά δεδομένα*, όπως απαιτείται για τους σκοπούς πρόληψης ποινικών αδικημάτων και διατήρησης της δημόσιας τάξης και ασφάλειας. Τα δεδομένα προσωπικού χαρακτήρα μπορούν να παρέχονται μόνο εάν τα πρόσωπα στα οποία ανήκουν τα δεδομένα θεωρούνται απειλή για τη δημόσια τάξη και ασφάλεια, ή εάν θεωρείται ότι θα διαπράξουν ποινικά αδικήματα στα γεγονότα. Τα δεδομένα μπορούν να χρησιμοποιούνται μόνο σε σχέση με το γεγονός για το οποίο παρασχέθηκαν και πρέπει να διαγράφονται μόλις εξυπηρετήσουν τον σκοπό τους, αλλά το αργότερο μετά από 1 έτος από την ημερομηνία παροχής τους. Παροχή πληροφοριών για την καταπολέμηση της τρομοκρατίας Σε μεμονωμένες περιπτώσεις και με ορισμένους περιορισμούς, τα κράτη μέλη μπορούν να παρέχουν τα ακόλουθα δεδομένα μεταξύ τους για την πρόληψη τρομοκρατικών επιθέσεων: ονοματεπώνυμα· ημερομηνία και τόπος γέννησης· μια περιγραφή των συνθηκών που οδηγούν στην υπόθεση ότι θα διαπραχθούν ποινικά αδικήματα. Άλλα μέτρα για την ενίσχυση της διασυνοριακής αστυνομικής συνεργασίας Τα κράτη μέλη μπορούν να διεξάγουν κοινές περιπολίες και άλλες κοινές επιχειρήσεις για την πρόληψη ποινικών αδικημάτων και τη διατήρηση της δημόσιας τάξης και ασφάλειας στην επικράτεια κάποιου συγκεκριμένου κράτους μέλους. Τα κράτη μέλη πρέπει να παρέχουν αμοιβαία στήριξη μεταξύ τους σε περιπτώσεις μαζικών συγκεντρώσεων και άλλων συγκρίσιμων σημαντικών γεγονότων, καταστροφών και σοβαρών ατυχημάτων.